Kæremålet afvises i sag om, hvorvidt hovedintervenientens cpr nr. skal fremgå af sagens bilag
Ret: Østre Landsret (2. instans)
Faggruppe: Civilsag — Almindelig civil sag
Sagsemner: Retspleje og civilproces;

/

ØSTRE LANDSRET
RETSBOG

Den 3. september 2020 holdt Østre Landsret møde i retsbygningen i
København K.

Landsdommerne Ole Græsbøll Olesen, Anne Birgitte Fisker og Henrik Hjort
Elmquist behandlede sagen.

Sag BS-25394/2020-OLR
(13. afdeling)

TOPDANMARK FORSIKRING A/S
(advokat Nicolai Mailund Clan)

mod

FAGFORENINGEN DANMARK
som mandatar for
Indkærede
(advokat Hans Riser)

og

S/I Arbejdsmarkedets Erhvervssikring
(advokat Sigrid Majlund Kjærulff)

Ved kendelse af 13. marts 2020 har Retten i Glostrup (sag BS-54220/2019-
GLO) bestemt, at parterne skal udelade CPR-nummer i de fremlagte
dokumenter, da oplysningen om CPR-nummer ikke er nødvendig for sagens
oplysning og afgørelse.

TOPDANMARK FORSIKRING A/S har kæret afgørelsen med påstand om, at
det tillades, at Indkæredes CPR-nummer indgår i sagens bilag.



/

2

FAGFORENINGEN DANMARK som mandatar for Indkærede har principalt
påstået sagen afvist, subsidiært påstået afgørelsen stadfæstet.

Til støtte for afvisningspåstanden har FAGFORENINGEN DANMARK på
vegne af Indkærede navnlig anført, at kærefristen i databeskyttelseslovens § 37,
stk. 2, ikke er overholdt, og at afvisning skal ske ex officio.

TOPDANMARK FORSIKRING A/S har til støtte for, at der ikke skal ske
afvisning, navnlig anført, at databeskyttelseslovens § 37, stk. 2, ikke finder
anvendelse, da behandlingen af CPR-nummer ikke er sket som led i varetagelse
af judicielle funktioner, at bestemmelsen er sideordnet med retsplejelovens §
389 a, at der frit kan vælges mellem bestemmelserne, og at der skal gives
oprejsningsbevilling efter retsplejelovens § 394, stk. 2, hvis landsretten finder,
at kære er sket for sent.

S/I Arbejdsmarkedets Erhvervssikring har ikke udtalt sig.

Byretten har ikke haft bemærkninger til kæremålet.

Landsretten afsagde

K E N D E L S E

Retten i Glostrups kendelse af 13. marts 2020 er afsagt som led i varetagelsen
af rettens judicielle funktioner, jf. databeskyttelseslovens § 37, stk. 2, 1. pkt.

Kære af afgørelser truffet i medfør af databeskyttelseslovens § 37, stk. 2, 1.
pkt., må anses for at være udtømmende reguleret i bestemmelsen, hvorfor
retsplejelovens §§ 389 a og 394, stk. 2, ikke finder anvendelse.

Landsretten modtog kæreskriftet den 25. juni 2020.

Det fremgår af databeskyttelseslovens § 37, stk. 2, 4. pkt., at kærefristen er 4
uger. Databeskyttelsesloven ses ikke at indeholde hjemmel til undtagelsesvist at
tillade kære efter kærefristens udløb. Da kæreskriftet først er indleveret efter
kærefristens udløb, afviser landsretten kæremålet.

THI BESTEMMES:

Kæremålet afvises.

I sagsomkostninger for landsretten skal TOPDANMARK FORSIKRING A/S
inden 14 dage betale 2.000 kr. inkl. moms til FAGFORENINGEN DANMARK



/

3

som mandatar for Indkærede. Beløbet forrentes efter rentelovens § 8 a.

Sagen sluttet.